Hushovd: - Jeg føler meg mistenkeliggjort
Det norske sykkelesset var i Belgia da han fikk telefonen fra sin personlige trener Atle Kvålsvoll. Nyheten om at hans gamle sportssjef tirsdag innrømmet doping, var svært tung å svelge. - Jeg fikk vite det av Atle som ringte og informerte meg om det. Det var sjokkerende. Det er jo en bombe som slår litt, selv om en del brikker har falt på plass de siste ukene. Steffen har vinglet mer og mer i sine svar, og på den måten er jeg kanskje blitt litt mer usikker, sier Hushovd til VG Nett.Han er på vei til hjembyen Grimstad, der han skal oppholde seg et par uker. På telefonen sier han at han aldri har mistenkt den nylig avgåtte sykkelsjefen tidligere. - Jeg har valgt å stole på Steffen, og at han ikke tok de valgene. Jeg som aktiv utøver i noen av de årene vet hva som er mulig å få til uten å ta snarveier, og jeg har også vist at det har vært mulig. - Hvordan er det å vite at du har jobbet sammen med Kjærgaard nå som det kommer frem at han har løyet? - Det er skuffende, absolutt. Tydeligvis tok han sine valg for noen år siden, og han har også tatt et valg i senere tid om at han ville ta med seg løgnen med seg i graven, som han sa.Hushovd sier nå at han i kjølvannet av nok en dopingsak, som attpåtil omhandler en nordmann, føler seg mistenkeliggjort. - Det jeg mener med det er at sykkelsporten har vært gjennom så mange saker nå, og hver gang det dukker opp en ny, mister man troverdighet. Når det nå kommer en nordmann som innrømmer dopingbruk mister man enda mer troverdighet, og slik er det også for meg, som også som regel syklet bedre enn Steffen, sier Hushovd, og legger til: SYKKELBLOGGEN: Ingen grunn til å være overrasket - Der ødelegger han mye. Han ødelegger for verdigheten til sykkelsporten, for de aktive og spesielt de av oss som var aktive sammen med ham. Heldigvis kan jeg svare på at jeg ikke har jukset, men det veier ikke like tungt lenger, når man har sett hvordan dopere klarer å lyve og lyve og lyve, slik som Steffen, og på den måten mister ordene mine troverdighet og vekt. - Er det noen grunn til å mistenke flere nordmenn, eller tror du dette er et enkelttilfelle? - Det er det bare de få utøverne som vet selv. Jeg tror det er viktig for sykkelsporten at dette rett og slett bare tas. Vi må bare bygge opp igjen tilliten blant folket. Kommer det en ny sak som enten handler om en tid tilbake eller nå, begynner vi på «scratch» igjen, og det kan vi ikke, sier Hushovd til VG Nett.
Thor Hushovd mener Steffen Kjærgaards dopinginnrømmelser ødelegger hans egen troverdighet.